text: Det bliver perfekt vejr i weekenden 
  23 september 2011 kl. 06.49
  En herlig weekend venter: Op mod 20 grader, næsten ingen vind og stort set tørt.
  Det bliver dejligt vejr i weekenden.
  - Fredag kan godt begynde med enkelte spredte byger, men i løbet af dagen drypper de af, når et højtryk nærmer sig fra vest, siger vagtchef ved DMI Steen Rasmussen.
  Temperaturerne kryber i løbet af weekenden op i det lunere felt. Hvor fredagens højeste temperaturer snuser til 15 grader, så kan søndagens tilsvarende måske ligefrem overstige 20 grader.
  Mandag passerer en koldfront med tilhørende let regn fra vest.
   - Herfra kunne der godt se ud til at komme et lille ophold i regnen, når et højtryk igen bygger op tæt på Danmark, siger Steen Rasmussen.
   
  I dag er i øvrigt den officielle indgang til vinterhalvåret med korte dage og lave temperaturer. I dag er det nemlig efterårsjævndøgn, hvor nat og dag er lige lange.
  